Landbank kry nuwe finansieshoof | Maroela Media
‘Ondersoek na Gray ŉ heksejag’, sê Habib
Landbank kry nuwe finansieshoof
Die Landbank het Donderdag die hoof van sy interne oudit, Yatheen Ramrup, as waarnemende finansiële hoof aangestel om Konehali Gugushe te ondersteun in haar amp as waarnemende uitvoerende hoof.
Dit kom nadat Gugushe Dinsdag in die toppos by die Landbank aangestel is nadat Bennie van Rooy sy bedanking ingedien het om persoonlike belange na te jaag.
Ramrup is ŉ geoktrooieerde rekenmeester wat sy leerkontrak by Ernst & Young voltooi het en uitgebreide ervaring in finansiële dienste het met bestuursposisies by Nedbank, Standard Bank en Ubank op sy CV.
Gugushe, wat voorheen waarnemende finansiële hoof was, is in waarnemende hoedanigheid as uitvoerende hoof aangestel totdat ŉ permanente aanstelling gemaak kan word. Volgens Landbank sal Van Rooy en Gugushe oor die volgende maand saamwerk om te verseker dat ŉ gladde oorskakeling kan geskied.
Die raad van Landbank het die bank verseker van sy ondersteuning tydens hierdie tydperk van verandering en het Gugushe en die res van die bestuur sterkte toegewens om die bank in die rigting van sy doelwitte te lei.
Bejaarde lê ure buite huis ná rooftog